b'\n_START_ARTICLE_\nCaspar Hermann Sandhagen\n_START_PARAGRAPH_\nCaspar Hermann Sandhagen (f\xc3\xb8dt 22. oktober 1639 i Borgholzhausen i Westfalen, d\xc3\xb8d 17. juni 1697 i Kiel) var en tysk pr\xc3\xa6st._NEWLINE_Fra gymnasiet i Osnabr\xc3\xbcck kom Sandhagen 1657 til Universitetet i Rostock. I 1665 blev han ansat ved skolen i Bielefeld, hvis rektor han blev 1667. Der fra kaldedes han til superintendent i Lyneborg 1672. Hertug Christian Albrecht af Gottorp udn\xc3\xa6vnte ham 1684 til overhofpr\xc3\xa6dikant og generalsuperintendent. Men samtidig udbr\xc3\xb8d krigen mellem Danmark og Gottorp, og Christian V inddrog den gottorpske del af S\xc3\xb8nderjylland under Kronen. Sandhagen kunne derfor f\xc3\xb8rst tiltr\xc3\xa6de sit embede efter fredslutningen 1689. Tillige havde han f\xc3\xa5et bestyrelsen af flere holstenske provstier. Da Sandhagen i maj 1696 sendte pr\xc3\xa6sterne en udl\xc3\xa6gning af profeten Mikas 7. kapitel til brug ved de anordnede bededage, udgav generalsuperintendenten i den kongelige del af Slesvig, Josua Schwartz, et skrift (1697), hvori han s\xc3\xb8gte at p\xc3\xa5vise, at Sandhagen i sin udl\xc3\xa6gning gjorde sig skyldig i kiliastiske sv\xc3\xa6rmerier. Imidlertid var Sandhagen bleven syg p\xc3\xa5 en visitats og lod sig bringe til Kiel. Her samlede han det teologiske fakultet om sit d\xc3\xb8dsleje og erkl\xc3\xa6rede h\xc3\xb8jtidelig, at Schwartz havde gjort ham uret. Striden om Sandhagens kiliasme fortsattes adskillige \xc3\xa5r efter hans d\xc3\xb8d ved en del mere eller mindre heftige polemiske skrifter. Sandhagen var almindelig anset som en af sin tids dygtigste Bibelforskere, og en r\xc3\xa6kke navnkundige teologer giver ham ber\xc3\xb8mmelige vidnesbyrd i s\xc3\xa5 henseende. S\xc3\xa6rlig i hans Lyneborger-embedstid drog mange til ham for at s\xc3\xa6tte sig som disciple ved hans f\xc3\xb8dder. A.H. Francke fik her sin f\xc3\xb8rste gennemgribende opv\xc3\xa6kkelse. Den danske hofpr\xc3\xa6st F.J. L\xc3\xbctkens plejede at sige: "Jeg er en Bibelmand, det har Sandhagen l\xc3\xa6rt mig". Ogs\xc3\xa5 Spener f\xc3\xb8lte sig i stor taknemmelighedsg\xc3\xa6ld til ham. Uheldigst tr\xc3\xa6der han op ved sit v\xc3\xa6gelsind lige over for den bekendte mystiker Johann Wilhelm Petersen, som blev hans eftermand i Lyneborg, men hvem han i begyndelsen ikke ville vige pladsen for, sk\xc3\xb8nt han havde holdt sin afskedspr\xc3\xa6diken og selv havde givet anvisning p\xc3\xa5 denne efterf\xc3\xb8lger. Han har udgivet adskillige skrifter i eksegetisk og kateketisk retning foruden en del pr\xc3\xa6dikener, deriblandt ligpr\xc3\xa6diken over hertug Christian Albrecht (1695).'